Αυτό που έπρεπε, έκανε η ΑΕΚ στον τελικό στα «Δύο Αοράκια» του Ηρακλείου Κρήτης, αφού κέρδισε τον Προμηθέα Πάτρας με 61-57 σε ένα αγχωτικό ματς και στέφθηκε Κυπελλούχος Ελλάδος για πέμπτη φορά στην ιστορία της. Οι παίκτες του Ηλία Παπαθεοδώρου έπαιξαν και για τον κόσμο τους, που ήταν συγκλονιστικός, αλλά και για τον κόσμο που δεν μπόρεσε να έρθει, λόγω των αστείων αποφάσεων της ΕΟΚ.

Ο Κέντρικ Ρέι αναδείχθηκε πρώτος σκόρερ της ΑΕΚ, με 16 πόντους, ενώ διψήφιος στο σκοράρισμα ήταν και ο Νίκος Ζήσης, με 11 πόντους και 5 ασίστ μεταξύ άλλων. Ο έμπειρος γκαρντ της Βασίλισσας αναδείχθηκε και MVPτου τελικού. Ο Γιόνας Ματσιούλις πρόσθεσε 9 πόντους και 6 ριμπάουντ, ενώ όλοι οι παίκτες έδωσαν τα πάντα στο παρκέ, με τον Παπαθεοδώρου να μοιράζει ιδανικά τον χρόνο, ενώ χρησιμοποίησε και τους 12 παίκτες του.

Η ΑΕΚ έβγαλε ψυχή, απέναντι σε μία ομάδα που προσπάθησε να χαλάσει τον ρυθμό της Βασίλισσας. Είναι σημαντικό να επισημάνουμε και το γεγονός ότι παρά τα όσα έχουν γίνει τον τελευταίο καιρό με την ΕΟΚ, οι τρεις διαιτητές στάθηκαν στο ύψος των περιστάσεων.

Η ΑΕΚ ξεκίνησε τον αγώνα με τον Ζήση στον «άσο,» τον Ρέι ως σούτινγκ γκαρντ, τον Γιάνκοβιτς στο «τρία», τον Χρυσικόπουλο ως πάουερ φόργουορντ και τον Γκραντ σε θέση σέντερ. Η Ένωση μπήκε πολύ νευρικά και είχε μεγάλη αστοχία, σε εύκολα σουτ, ενδεικτικό του άγχους. Ο Γιάνκοβιτς μείωσε σε 5-2, στο πρώτο καλάθι της Βασίλισσας, έπειτα από δυόμιση λεπτά αγώνα. Το ματς πήγαινε στον ρυθμό της χειρότερης ποιοτικά ομάδας, δηλαδή των Πατρινών, με πολύ… ξύλο, που δεν επέτρεπε το να βρουν ρυθμό οι παίκτες του Δικεφάλου. Το σκορ ήταν 12-6 εις βάρος του ΑΕΚ στο 7’, αλλά κυρίως λόγω του Ματσιούλις, μείωσε σε 13-12, σκορ με το οποίο έκλεισε το πρώτο δεκάλεπτο.

Η 2η περίοδος ξεκίνησε με τον Λιθουανό να σκοράρει δίποντο και να βάζει μπροστά την ΑΕΚ για πρώτη φορά, στο 11’, με 14-13. Ο Γιαννόπουλος με ένα τρίποντο και ένα δίποντο και ο Τολιόπουλος με τρίποντο στο 15’, έδωσαν… αέρα 8 πόντων στη Βασίλισσα, με 24-16. Η Βασίλισσα ήταν μπροστά και με 29-21 στο 18’, με δίποντο του Χρυσικόπουλου, αλλά με τα λάθη της, επέτρεψε στους αντιπάλους, να μειώσουν σε 29-26, σκορ με το οποίο έληξε το πρώτο ημίχρονο.

Η Ένωση μπήκε δυνατά στην 3η περίοδο και προηγήθηκε με 34-27 στο 22’, με δίποντο του Ρέι. Ο Σλότερ με θεαματικό κάρφωμα στο 27’, έκανε το 40-33 για τη Βασίλισσα, ενώ με μία βολή στο 28’, έκανε το 41-33 υπέρ του Δικεφάλου. Ο Γκραντ με θεαματικό άλεϊ-ουπ κάρφωμα έβαλε μπροστά τη Βασίλισσα με 43-35 στο 29’, αλλά οι αντίπαλοι είχαν την τύχη με το μέρος τους, με τον Λίποβι να σκοράρει τρίποντο εκτός ισορροπίας και να μειώνει σε 43-38, σκορ με το οποίο η ΑΕΚ προηγήθηκε στο τέλος του τρίτου δεκαλέπτου.

Ο Ρέι με λέι απ, στο 32’, έκανε το 45-38 υπέρ της ΑΕΚ στο 32’. Ο Ζήσης με μεγάλο τρίποντο στη λήξη της επίθεσης, έκανε το 48-40 για τον Δικέφαλο στο 33’. Ο άσος της Βασίλισσας πέτυχε νέο μεγάλο τρίποντο στο 35’, για το 51-43 υπέρ της ομάδας του Παπαθεοδώρου. Οι Πατρινοί ισοφάρισαν σε 51-51 στο 37’. Εκεί, ο Ρέι πέτυχε μεγάλο τρίποντο και έβαλε ξανά μπροστά την ΑΕΚ με 54-51. Ο Ρέι με λέι απ, έκανε το 56-53 για τον Δικέφαλο, με 1:33’’ να μένει για το φινάλε. Ο Τσάλμερς στα 40’’ με λέι απ, έκανε το 58-55 για την Ένωση. Ο Χολ με 2/2 βολές στα 34’’ μείωσε σε 58-57 από τη μεριά των αντιπάλων. Ο Ζήσης αστόχησε σε δίποντο, αλλά ο Σλότερ κέρδισε φάουλ στα 10’’, στη μάχη για το ριμπάουντ. Ο Ρέι κέρδισε φάουλ στα 9’’ πριν από το τέλος, το οποίο έδωσε στην ΑΕΚ… επιτέλους, το μπόνους των βολών. Ο Αμερικανός είχε 2/2 βολές και έκανε το 60-57 για την Ένωση. Ο Κασελάκης πήρε τραβηγμένο τρίποντο και αστόχησε, με τον Σλότερ να μαζεύει το ριμπάουντ και τον Γιαννόπουλο να κερδίζει φάουλ στα 3’’ και να βάζει τη δεύτερη βολή, για το 61-57 υπέρ της ΑΕΚ, που ήταν και το τελικό σκορ.

Αξίζει να σημειώσουμε, πως η Δημήτρης Αγραβάνης κινδυνέυει με βαριά... καμπάνα. Συγκεκριμένα, σύμφωνα με όσα γράφονται στο φύλλο αγώνα του τελικού έχει επιτεθεί φραστικά και έχει απωθήσει τον διαιτητή Καρακατσούνη. Η τιμωρία του είναι δεδομένη.

Διαιτητές: Σχινάς-Π. Αναστόπουλος-Καρακατσούνης.

Τα δεκάλεπτα: 13-12, 26-29, 38-43, 57-61.

ΠΡΟΜΗΘΕΑΣ (Μάκης Γιατράς): Χολ 9 (1), Μπαμπ 8 (1), Λίποβι 7 (1), Αγραβάνης 2, Μαυροκεφαλίδης 11 (1), Κασελάκης 15 (1), Μάντζαρης 3 (1), Κατσίβελης, Φίλερ 2, Τζόουνς.

ΑΕΚ (Ηλίας Παπαθεοδώρου): Ρέι 16 (1), Τσάλμερς 3, Τολιόπουλος 3 (1), Ματσιούλις 9 (1), Γιάνκοβιτς 4, Χρυσικόπουλος 2, Ζήσης 11 (2), Μαυροειδής, Ρογκαβόπουλος, Γιαννόπουλος 6 (1), Σλότερ 5, Γκραντ 2.